CELEX: 52022PC0179
Language: da
Date: 2022-04-13
Title: Forslag til EUROPA-PARLAMENTETS OG RÅDETS FORORDNING om ændring og berigtigelse af forordning (EU) nr. 508/2014 for så vidt angår særlige foranstaltninger til at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter

EUROPA-KOMMISSIONEN
            Bruxelles, den 13.4.2022
            COM(2022) 179 final
            2022/0118(COD)
            
            Forslag til
            EUROPA-PARLAMENTETS OG RÅDETS FORORDNING
            om ændring og berigtigelse af forordning (EU) nr. 508/2014 for så vidt angår særlige foranstaltninger til at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Ruslands militære aggression mod Ukraine siden den 24. februar 2022 har påvirket operatørerne i Unionens fiskeri- og akvakultursektor. Forstyrrelserne i handelsstrømmene af vigtige råvarer til fiskeri- og akvakultursektoren fra Rusland og Ukraine har pludselig medført yderligere prisstigninger på vigtige input som f.eks. energi og råvarer. Handelen mellem Ukraine og Unionen er også alvorligt påvirket af den manglende tilgængelighed af transport, da det russiske angreb har gjort det umuligt at bruge de ukrainske lufthavne, og al kommerciel skibsfart i ukrainske havne er blevet suspenderet. Den aktuelle krise vil sandsynligvis få alvorlige konsekvenser for Unionens forsyning af korn, vegetabilske olier og hvidfisk fra Ukraine og Rusland, hvilket vil føre til en betydelig stigning i fiskefoderpriserne og mangel på råvarer. En del af EU-flåden er ophørt med at fiske på grund af den faldende rentabilitet, og fordi det ikke er muligt at kompensere for stigningen i inputomkostningerne, f.eks. de kraftigt stigende energipriser. Den kombinerede virkning af omkostningsstigningerne og manglerne mærkes også i havbrugs- og forarbejdningssektorerne. Der er derfor opstået væsentlige markedsforstyrrelser, som er forårsaget af betydelige omkostningsstigninger, og handelsforstyrrelser, hvilket kræver en effektiv indsats.Ruslands militære aggression mod Ukraine bringer også sikkerheden i forbindelse med de fiskeriaktiviteter, EU's fiskere udfører i tilstødende områder, i fare. Dette har ført til en præventiv indstilling af aktiviteterne i visse områder.
               
            
            
               På baggrund af ovenstående foreslår Kommissionen en ændring af forordning (EU) nr. 508/2014 om Den Europæiske Hav- og Fiskerifond (EHFF) ved at indføre særlige foranstaltninger til at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter. Udgifter er stadig berettiget til støtte fra fonden frem til den 31. december 2023.
            
            
               Dette forslag supplerer Kommissionen gennemførelsesafgørelse (EU) 2022/500 af 25. marts 2022 om fastslåelse af, at Ruslands militære aggression mod Ukraine er en ekstraordinær hændelse, der forårsager en væsentlig markedsforstyrrelse, og udløser dermed krisestøtteforanstaltninger inden for rammerne af Den Europæiske Hav-, Fiskeri- og Akvakulturfond (EHFAF). Pakker med foranstaltninger inden for rammerne af både EHFF og EHFAF maksimerer udnyttelsen af de tilgængelige finansielle ressourcer til at støtte sektorerne for fiskeri, akvakultur og forarbejdning af fisk og skaldyr i den nuværende krise.
            
            
               •Sammenhæng med de gældende regler på samme område
            
            
               Forslaget er i overensstemmelse med forordning (EU) nr. 1380/2013 om den fælles fiskeripolitik og forordning (EU) nr. 1303/2013 om fælles bestemmelser for EU-fonde, som gennemføres med delt forvaltning. 
            
            
               •Sammenhæng med Unionens politik på andre områder
            
            
               
                  Forslaget er begrænset til en målrettet og ekstraordinær ændring af forordning (EU) nr. 508/2014 og er i overensstemmelse med andre EU-politikker.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 43, stk. 2, og artikel 175 i traktaten om Den Europæiske Unions funktionsmåde. 
            
            
               •Nærhedsprincippet (for områder, der ikke er omfattet af enekompetence) 
            
            
               Bestemmelserne i dette forslag gennemføres ved delt forvaltning i overensstemmelse med bestemmelserne i finansforordningen. 
            
            
               •Proportionalitetsprincippet
            
            
               De foreslåede bestemmelser er i overensstemmelse med proportionalitetsprincippet, eftersom de er hensigtsmæssige og nødvendige, og der ikke findes andre mindre restriktive foranstaltninger til at opnå de ønskede politiske mål. 
            
            
               •Valg af retsakt
            
            
               Foreslået retsakt: Europa-Parlamentets og Rådets forordning.
            
         
         
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant
               
            
            
               •Høringer af interesserede parter
            
            
               De udfordringer, der følger af behovet for at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter, er blevet påpeget af forskellige interessenter fra fiskeri- og akvakultursektoren og af repræsentanter for medlemsstaterne. Alle operatører, interessenter og berørte medlemsstater har understreget behovet for at sikre finansiel støtte til fiskeri- og akvakultursektoren.
            
            
               •Indhentning og brug af ekspertbistand
            
            
               
                  Ikke relevant
               
            
            
               •Konsekvensanalyse
            
            
               
                  En konsekvensanalyse er ikke nødvendig på grund af den ekstraordinære karakter af Ruslands militære aggression mod Ukraine, som kræver øjeblikkelige afbødende EU-foranstaltninger.
               
            
            
               •Målrettet regulering og forenkling
            
            
               
                  Ikke relevant
               
               
                   •
                        Grundlæggende rettigheder
               
               
                  Dette forslag har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               Den foreslåede ændring indebærer ingen ændringer af de årlige lofter for forpligtelser og betalinger i den flerårige finansielle ramme. 
            
            
               Eftersom fiskeri- og akvakulturaktiviteterne og forarbejdningsaktiviteterne i væsentlig grad er påvirket af krisen, gennemføres de nuværende EHFF-foranstaltninger og operationelle programmer ikke på normal vis. Derfor bør det, for at undgå at miste finansielle ressourcer til at imødegå krisen på effektiv vis, gøres muligt for medlemsstaterne at omfordele finansielle midler inden for rammerne af deres operationelle programmer til de særlige foranstaltninger og at gøre dette med kort varsel. Denne mulighed vil blive begrænset af de budgetbevillinger, som medlemsstaterne allerede har modtaget, og som de ikke må overskride. 
            
            
               De betalingsbevillinger, der er til rådighed i 2022-budgettet for EHFF, gør det muligt at skifte mellem Unionens prioriteter i de operationelle programmer. De nye foranstaltninger vil faktisk i vid udstrækning erstatte de oprindeligt planlagte foranstaltninger, som nu skal tages op til fornyet overvejelse grundet den generelle forstyrrelse af forsyningskæden. De foreslåede foranstaltninger har derfor til formål at sikre en effektiv gennemførelse af 2022-budgettet og anvendelse af de midler, der er tildelt EHFF i programmeringsperioden 2014-2020. 
            
            
               Kommissionen vil nøje overvåge virkningen af den foreslåede ændring af betalingsbevillingerne i 2022 under hensyntagen til både budgettets gennemførelse og de reviderede prognoser fra medlemsstaterne.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               De krav til gennemførelse, overvågning, evaluering og rapportering, der er fastsat i forordning (EU) nr. 508/2014 og forordning (EU) nr. 1303/2013, finder anvendelse.
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               Med forslaget indføres følgende foranstaltninger for at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter:
            
            
               ·Finansiel godtgørelse for det midlertidige ophør med fiskeriaktiviteter i tilfælde, hvor Ruslands militære aggression mod Ukraine bringer sikkerheden i forbindelse med fiskeriaktiviteterne i fare. Denne godtgørelse er ikke underlagt hverken de økonomiske lofter i artikel 25, stk. 3, i EHFF-forordningen eller den maksimale varighed på seks måneder, der er fastsat i forordningens artikel 33, stk. 2. Den støttes med EU-standardsatsen for medfinansiering på 75 % af de støtteberettigede offentlige udgifter.
            
            
               ·Finansiel godtgørelse til anerkendte producentorganisationer og sammenslutninger af producentorganisationer, som oplagrer fiskevarer eller akvakulturprodukter i overensstemmelse med oplagringsordningen i forordning (EU) nr. 1379/2013 (om den fælles markedsordning).
            
            
               ·Finansiel godtgørelse til operatører i fiskeri- og akvakultursektoren (herunder forarbejdningssektoren) for deres indkomsttab samt for de ekstraomkostninger, der er opstået som følge af de markedsforstyrrelser, som er forårsaget af Ruslands militære aggression mod Ukraine, og indvirkningen heraf på forsyningskæden for fiskevarer og akvakulturprodukter. 
            
            
               Med forslaget indføres godtgørelsesordningerne i eksisterende EHFF-foranstaltninger for at gøre det lettere hurtigt at gennemføre dem. Brugen af en eksisterende ramme gør det unødvendigt at foretage væsentlige ændringer af skabelonen for de operationelle programmer og letter omprogrammering foretaget af medlemsstaterne. Det vil dog være nødvendigt at foretage mindre tekniske tilpasninger af skabelonen for de operationelle programmer og af rapporterings- og overvågningssystemet. Tilpasningerne vedrørende rapporterings- og overvågningssystemet haster ikke, da medlemsstaterne har et år, før de skal levere kumulative data om operationer, der er udvalgt til finansiering i henhold til artikel 97, stk. 1, litra a), i EHFF-forordningen. 
            
            
               Med forslaget indføres også fleksibilitetsmekanismer til at lette en hurtig gennemførelse af disse nye foranstaltninger.
            
            
               ·En forenklet procedure for ændring af medlemsstaternes operationelle programmer, for så vidt angår indførelsen af foranstaltningerne, herunder omfordelingen af finansielle ressourcer til dem.
            
            
               ·Støtteberettigelse med tilbagevirkende kraft fra og med den 24. februar 2022 for foranstaltningerne.
            
            
               ·Mulighed for at omfordele de faste beløb, der oprindeligt var afsat til visse foranstaltninger inden for rammerne af EHFF (dvs. kontrol og håndhævelse samt dataindsamling), til de nye foranstaltninger.
            
            
               Med forslaget berigtiges desuden en teknisk fejl i artikel 96 i den engelske udgave af EHFF-forordningen, hvorved "income foregone" erstattes af "income forgone".
            
            
            
               2022/0118 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring og berigtigelse af forordning (EU) nr. 508/2014 for så vidt angår særlige foranstaltninger til at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter 
               
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, særlig artikel 43, stk. 2, og artikel 175,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  1
               , 
            
            
               under henvisning til udtalelse fra Regionsudvalget
                  2
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Ruslands militære aggression mod Ukraine siden den 24. februar 2022 har påvirket operatørerne i Unionens fiskeri- og akvakultursektor. Forstyrrelserne i handelsstrømmene af vigtige råvarer til fiskeri- og akvakultursektoren fra Rusland og Ukraine har pludselig medført yderligere prisstigninger på vigtige input som f.eks. energi og råvarer. Handelen mellem Ukraine og Unionen er også alvorligt påvirket af den manglende tilgængelighed af transport, da det russiske angreb har gjort det umuligt at bruge de ukrainske lufthavne, og al kommerciel skibsfart i ukrainske havne er blevet suspenderet. Den aktuelle krise vil sandsynligvis få alvorlige konsekvenser for Unionens forsyning af korn, vegetabilske olier og hvidfisk fra Ukraine og Rusland, hvilket vil føre til en betydelig stigning i fiskefoderpriserne og mangel på råvarer. En del af EU-flåden er ophørt med at fiske på grund af den faldende rentabilitet, og fordi det ikke er muligt at kompensere for stigningen i inputomkostningerne, f.eks. de kraftigt stigende energipriser. Den kombinerede virkning af omkostningsstigningerne og manglerne mærkes også i havbrugs- og forarbejdningssektorerne. Der er derfor opstået væsentlige markedsforstyrrelser, som er forårsaget af betydelige omkostningsstigninger, og handelsforstyrrelser, hvilket kræver en effektiv indsats.
            
            
               (2)Derfor bør det være muligt for Den Europæiske Hav- og Fiskerifond (EHFF), som er oprettet ved Europa-Parlamentets og Rådets forordning (EU) nr. 508/2014
                  3
               , at støtte særlige foranstaltninger til at afbøde virkningerne af de markedsforstyrrelser, som er forårsaget af Ruslands militære aggression mod Ukraine, på forsyningskæden for fiskevarer og akvakulturprodukter. Disse foranstaltninger bør omfatte finansiel godtgørelse til anerkendte producentorganisationer og sammenslutninger af producentorganisationer, som oplagrer fiskevarer eller akvakulturprodukter i overensstemmelse med artikel 30 og 31 i Europa-Parlamentets og Rådets forordning (EU) nr. 1379/2013
                  4
               , og finansiel godtgørelse til operatører i fiskeri- og akvakultursektoren for deres indkomsttab samt for de ekstraomkostninger, der er opstået som følge af de markedsforstyrrelser, som er forårsaget af Ruslands militære aggression mod Ukraine, og indvirkningen heraf på forsyningskæden for fiskevarer og akvakulturprodukter. Udgifter vedrørende operationer, der støttes inden for rammerne af disse foranstaltninger, bør være støtteberettigede fra og med den 24. februar 2022, som er den dato, hvor Ruslands militære aggression mod Ukraine begyndte. 
            
            
               (3)Det bør også være muligt for EHFF at støtte finansiel godtgørelse for det midlertidige ophør med fiskeriaktiviteter i tilfælde, hvor Ruslands militære aggression mod Ukraine bringer sikkerheden i forbindelse med fiskeriaktiviteterne i fare. Det midlertidige ophør bør ske fra og med den 24. februar 2022, som er den dato, hvor Ruslands militære aggression mod Ukraine begyndte. 
            
            
               (4)I betragtning af de betydelige socioøkonomiske konsekvenser af de markedsforstyrrelser, som er forårsaget af Ruslands militære aggression mod Ukraine, og som rammer forsyningskæden for fiskevarer eller akvakulturprodukter, bør det være muligt at yde støtte til det midlertidige ophør med fiskeriaktiviteter, som er forårsaget af Ruslands militære aggression mod Ukraine, med en maksimumssats for medfinansiering på 75 % af de støtteberettigede offentlige udgifter. 
            
            
               (5)Grundet behovet for fleksibilitet i omfordelingen af finansielle ressourcer bør det være muligt at omfordele de faste beløb, der er afsat til kontrol og håndhævelsesforanstaltninger og til foranstaltninger vedrørende dataindsamling, til de foranstaltninger, der har til formål at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter. Af samme grund og uden at det berører de gældende øvre støttegrænser og begrænsningen af varigheden for de øvrige tilfælde af midlertidigt ophør med fiskeriaktiviteter, bør ydelsen af støtte til det midlertidige ophør med fiskeriaktiviteter, som er forårsaget af Ruslands militære aggression mod Ukraine, ikke være omfattet en øvre støttegrænse eller en begrænsning af varigheden. Forpligtelsen til at fratrække støtte, der er ydet til midlertidigt ophør, fra støtte, der er ydet for endeligt ophør af fiskeriaktiviteter til det samme fartøj, bør fortsat være gældende. Af hensyn til den juridiske klarhed for så vidt angår gennemførelsen af dette nye tilfælde af midlertidigt ophør, er det nødvendigt at henvise til den støtteberettigelsesperiode, der er omhandlet i artikel 65, stk. 2, i Europa-Parlamentets og Rådets forordning (EU) nr. 1303/2013
                  5
               . 
            
            
               (6)På grund af den hastende karakter af den nødvendige støtte bør anvendelsesområdet for den forenklede procedure for ændring af medlemsstaternes operationelle programmer udvides, så det omfatter ændringer vedrørende de særlige foranstaltninger, som har til formål at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter. Denne forenklede procedure bør omfatte alle de ændringer, der er nødvendige med henblik på fuld gennemførelse af de pågældende foranstaltninger, herunder deres indførelse, omfordelingen af finansielle ressourcer fra andre foranstaltninger og en beskrivelse af de anvendte metoder til beregning af støtten. 
            
            
               (7)Af hensyn til den juridiske klarhed for så vidt angår gennemførelsen af de nye foranstaltninger, er det nødvendigt at berigtige en teknisk fejl i den engelske udgave af forordning (EU) nr. 508/2014 ved at erstatte "income foregone" med "income forgone". Artikel 96 i nævnte forordning berigtiges tilsvarende. 
            
            
               (8)På grund af den hastende karakter af den nødvendige støtte bør denne forordning træde i kraft dagen efter offentliggørelsen. I betragtning af den uventede karakter af Ruslands militære aggression mod Ukraine og dennes alvorlige virkning på fiskeriaktiviteterne og på de berørte erhvervssektorer og forsyningskæder bør omkostningerne være støtteberettigede med tilbagevirkende kraft fra og med den 24. februar 2022.
            
            
               (9)I betragtning af Ruslands militære aggression mod Ukraine og det hastende behov for at imødegå de sociale og økonomiske virkninger på fiskeri- og akvakultursektoren bør der ske en fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til TEU, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
            
            
               (10)Forordning (EU) nr. 508/2014 bør derfor ændres og berigtiges —
            
            
               VEDTAGET DENNE FORORDNING:
            
            
               Artikel 1 
                  Ændring af forordning (EU) nr. 508/2014
            
            
         
         
            
               I forordning (EU) nr. 508/2014 foretages følgende ændringer:
            
            
            
               1. I artikel 13 tilføjes følgende stk. 7:
            
            
               "7. De budgetmidler, der er omhandlet i stk. 2 og 3, kan omfordeles til den støtte, der er omhandlet i artikel 33, stk. 1, litra d), artikel 44, stk. 4a, artikel 67 og artikel 68, stk. 3, for at afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter."
            
            
            
               2. Artikel 22, stk. 2, litra e), affattes således:
            
            
               "e) ændringer af de operationelle programmer vedrørende den støtte, der er omhandlet i artikel 33, stk. 1, litra d), artikel 35, artikel 44, stk. 4a, artikel 55, stk. 1, litra b), artikel 57, 66 og 67, artikel 68, stk. 3, og artikel 69, stk. 3, herunder omfordelingen af de finansielle midler dertil med henblik på at imødegå konsekvenserne af covid-19-udbruddet eller afbøde konsekvenserne af Ruslands militære aggression mod Ukraine på fiskeriaktiviteterne og afbøde virkningerne af de markedsforstyrrelser, som er forårsaget af den militære aggression, på forsyningskæden for fiskevarer eller akvakulturprodukter."
            
            
            
               3. Artikel 33, stk. 1, litra d), affattes således:
            
            
               "(d) hvor det midlertidige ophør af fiskeriaktiviteter sker mellem den 1. februar og den 31. december 2020 som følge af covid-19-udbruddet, herunder for fartøjer, der opererer i medfør af en partnerskabsaftale for bæredygtigt fiskeri, eller sker fra og med den 24. februar 2022 som følge af Ruslands militære aggression mod Ukraine, som bringer sikkerheden i forbindelse med fiskeriaktiviteterne i fare. "
            
            
            
               4. Artikel 33, stk. 1, litra d), andet afsnit, affattes således:
            
            
               "I overensstemmelse med artikel 65, stk. 9, andet afsnit, i forordning (EU) nr. 1303/2013, og uanset nævnte stykkes første afsnit, er udgifter afholdt til operationer, der modtager støtte i henhold til nærværende stykkes første afsnit, litra d), støtteberettigede fra og med den 1. februar 2020, hvis de er en følge af covid-19-udbruddet, eller fra og med den 24. februar 2022, hvis de er en følge af Ruslands militære aggression mod Ukraine, som bringer sikkerheden i forbindelse fiskeriaktiviteterne i fare."
            
            
            
               5. Artikel 33, stk. 2, affattes således:
            
            
               "2. Støtte omhandlet i stk. 1, første afsnit, litra a), b) og c), kan ydes for en periode på højst seks måneder pr. fartøj i den støtteberettigelsesperiode, der er omhandlet i artikel 65, stk. 2, i forordning (EU) nr. 1303/2013. Denne maksimale varighed finder ikke anvendelse på støtte omhandlet i nævnte afsnits litra d)."
            
            
            
               6. Artikel 44, stk. 4a, affattes således:
            
            
               "4a. EHFF kan støtte finansiering af foranstaltninger til midlertidigt ophør med fiskeriaktiviteter, som skyldes covid-19-udbruddet eller Ruslands militære aggression mod Ukraine, som bringer sikkerheden i forbindelse med fiskeriaktiviteterne i fare, jf. artikel 33, stk. 1, litra d), i henhold til de betingelser, der er fastsat i artikel 33."
            
            
         
         
            
               7. Artikel 67 stk. 1, første afsnit, indledningen, affattes således:
            
            
               "1. Hvor det er nødvendigt for at imødegå covid-19-udbruddet eller afbøde virkningerne af de markedsforstyrrelser, som er forårsaget af Ruslands militære aggression mod Ukraine, på forsyningskæden for fiskevarer og akvakulturprodukter, kan EHFF støtte godtgørelse til anerkendte producentorganisationer og sammenslutninger af producentorganisationer, som oplagrer fiskevarer eller akvakulturprodukter, der er opført i bilag II til forordning (EU) nr. 1379/2013, eller varer, der henhører under KN-kode 0302 som opført i punkt a) i bilag I til nævnte forordning, forudsat at disse varer og produkter er oplagret i overensstemmelse med artikel 30 og 31 i nævnte forordning, og på følgende betingelser:" 
            
            
            
               8. Artikel 67, stk. 2, affattes således:
            
            
               "2. Den i stk. 1 omhandlede støtte skal ophøre den 31. december 2020, medmindre den afbøder virkningerne af de markedsforstyrrelser, som er forårsaget af Ruslands militære aggression mod Ukraine, på forsyningskæden for fiskevarer og akvakulturprodukter.
            
            
            
               I overensstemmelse med artikel 65, stk. 9, andet afsnit, i forordning (EU) nr. 1303/2013, og uanset nævnte stykkes første afsnit, er udgifter afholdt til operationer, der modtager støtte i henhold til denne artikel, støtteberettigede fra og med den 1. februar 2020 for at imødegå covid-19-udbruddet og fra og med den 24. februar 2022 for at afbøde virkningerne af de markedsforstyrrelser, som er forårsaget af Ruslands militære aggression mod Ukraine, på forsyningskæden for fiskevarer og akvakulturprodukter." 
            
            
            
               9. I artikel 68 tilføjes følgende stk. 3:
            
            
               "3. EHFF kan støtte finansiel godtgørelse til operatører i fiskeri- og akvakultursektoren for deres indkomsttab samt for de ekstraomkostninger, der er opstået som følge af de markedsforstyrrelser, som er forårsaget af Ruslands militære aggression mod Ukraine, og indvirkningen heraf på forsyningskæden for fiskevarer og akvakulturprodukter.
            
            
               I overensstemmelse med artikel 65, stk. 9, andet afsnit, i forordning (EU) nr. 1303/2013 er udgifter afholdt til operationer, der modtager støtte i henhold til første afsnit, støtteberettigede fra og med den 24. februar 2022.
            
            
               Den i første afsnit omhandlede godtgørelse beregnes i overensstemmelse med artikel 96."
            
            
            
               10. Artikel 95, stk. 2, litra e), affattes således:
            
            
               "e) operationen vedrører støtte i henhold til artikel 33 eller 34 eller godtgørelser i henhold til artikel 54, artikel 55, artikel 56, artikel 68, stk. 3, eller artikel 69, stk. 3"
            
            
                
            
            
               Artikel 2 
                  Berigtigelse af forordning (EU) nr. 508/2014
            
            
               Artikel 96 i forordning (EU) nr. 508/2014 affattes således:
            
            
               "Artikel 96 
               Beregning af ekstra omkostninger eller tabt indkomst
            
            
               Når der ydes støtte på grundlag af ekstra omkostninger eller tabt indkomst, sørger medlemsstaterne for, at de relevante beregninger er passende, nøjagtige og foretaget på forhånd på grundlag af en rimelig, afbalanceret og kontrollerbar beregning."
            
         
         
            
               Artikel 3
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT C af , s. .
               
               
                  
                     (2)
                  
                        EUT C af , s. .
               
               
                  
                     (3)
                  
                        Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).
               
               
                  
                     (4)
                  
                        Europa-Parlamentets og Rådets forordning (EU) nr. 1379/2013 af 11. december 2013 om den fælles markedsordning for fiskevarer og akvakulturprodukter, om ændring af Rådets forordning (EF) nr. 1184/2006 og (EF) nr. 1224/2009 og om ophævelse af Rådets forordning (EF) nr. 104/2000 (EUT L 354 af 28.12.2013, s. 1).
               
               
                  
                     (5)
                  
                        Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).